Ujasiri wa Nangila
Language: Swahili | Genre: Creative_writing

﻿Ujasiri wa  Nangila 

Wekesa alikuwa na donda mguuni.  Yeye na mkewe waliishi kijijini na  wanao.  
Binti yao, Nangila, na kaka zake  watatu walifanya kazi zao vizuri.  
Nangila aliwavutia watu wengi.  Wanaume waliotaka kumwoa  walitakiwa kutimiza sharti kali  lililowekwa na babake.  
Aliyetaka kumwoa Nangila alilazimika  kuileta dawa ya kienyeji kutoka ziwa  lililokuwa karibu. Ziwa hilo lilijaa  mizimu hatari.  Ile dawa ya kienyeji kutoka ziwani tu  ndiyo ingeponya lile donda alilokuwa  nalo babake Nangila.  
Baadhi ya wanaume waliojaribu  kuipata ile dawa, walirudi mikono  mitupu.  Wengine hawakurejea kutoka ziwani  kamwe.  
Nangila alikuwa na hofu kaka zake pia  waliposhindwa kwenda ziwani.  Aliamua kwenda mwenyewe.  Mamake alimwambia, "Mwanangu,  ikiwa wanaume wenye nguvu  wameshindwa, wewe utafaulu?"  Lakini, Nangila hakubadili nia yake.  
Njiani, Nangila alimsaidia bi kizee  mmoja kubeba kuni.  Bi kizee alimshukuru akasema,  "Nitakueleza utakavyofika kwenye lile  ziwa la mizimu na namna  utakavyofanya."  
Nangila alipofika ufukoni mwa ziwa,  aliiona familia ya mizimu ikinywa na  kusherehekea.  Alisubiri na kutazama. Mmoja baada  ya mwingine, mizimu ilipatwa na  usingizi.  
Mizimu yote ilipolala, Nangila alipiga  mbizi ziwani.  Aliipata ile dawa na kuiweka mkobani.  Alipokuwa akiogelea kurudi ufukoni,  mawimbi makubwa yalimzunguka.  
Ufukoni, mizimu ilikuwa imeamka.  Nangila aliimba wimbo aliofundishwa  na bi kizee:  Mie binti Wekesa, nilikuja kwani  wanaume waliogopa. Babangu ahitaji  dawa kupona donda. Nd'o sababu  nipo pahali hapa pa kutisha, kwani  ninyi ni viongozi.  
Sauti ya Nangila ilikuwa tamu sana  hata mizimu ikamtaka aimbe zaidi.  Kuimba kwake kuliifanya ilale tena.  Nangila alikimbia haraka akafika  kijijini.  
Baada ya kutibu donda la babake,  baba aliweza kusimama tena.  Kijiji kizima kilisherehekea na  kumshangilia Nangila.  

MASWALI: 1. Mwanamume yeyote aliyetaka kumwoa Nangila alilazimika  kutimiza sharti lipi la babake? 2. Nangila alikuwa na kaka wangapi? 3. Nangila  alisaidiwa na nani alipokuwa njiani? Alimfundisha Nangila nini? 4. Alipofika  ufukoni mwa ziwa, Nangila alisubiri nini? 5. Nangila alifanya nini ili atoroke  mizimu aliporudi ufukoni? 6. Kwa maoni yako, unafikiri Nangila ataolewa baada  ya kutimiza sharti la babake yeye mwenyewe? Kama ataolewa, ataolewa na mtu  wa aina gani? 


Source www.africanstorybook.org